
INFORMATĪVAIS ZIŅOJUMS[footnoteRef:1] [1:  Deklasificēšanas pamatojums: IEM 19.03.2026. vēstule Nr.1-14/761/26
] 

par gatavošanos kārtējai Latvijas Republikas 
novērtēšanai par Šengenas acquis prasību ievērošanu 

Pirms pievienošanās Šengenas telpai, Latvijai bija jāapliecina sava gatavība pilnībā īstenot Šengenas acquis prasības. Šajā nolūkā Latvijā notika novērtēšanas vizītes visās Šengenas jomās: par jūras, gaisa un sauszemes robežām; par policijas pārrobežu sadarbību; par datu aizsardzību, par SIS/SIRENE, kā arī konsulārajiem un vīzu jautājumiem. 
Tikai pēc pozitīva novērtējuma, Latvija līdz ar citām jaunajām Eiropas Savienības dalībvalstīm: Čehiju, Igauniju, Lietuvu, Ungāriju, Maltu, Poliju, Slovākiju un Slovēniju, kļuva par pilntiesīgu Šengenas līguma dalībvalsti 2007.gada 21.decembrī, atceļot robežkontroli uz iekšējām sauszemes un jūras robežām. Robežkontrole uz gaisa robežām tika atcelta 2008.gada 30.martā.
Saskaņā ar Šengenas izpildkomitejas 1998.gada 16.septembra lēmumu (SCH/Com-ex (98) 26 def) ir izveidota pastāvīgā komisija, kurai uzdots periodiski pārbaudīt vai Šengenas dalībvalstis pareizi piemēro Šengenas tiesisko regulējumu. 
Kārtējā Eiropas Savienības Padomes rīkotā atbilstības Šengenas acquis prasībām novērtēšana (turpmāk - Šengenas novērtēšana) 2012. – 2013.gadā notiks valstīs, kuras pievienojās Šengenas zonai 2007. – 2008.gadā. Saskaņā ar sagatavoto Šengenas novērtēšanas kalendāru, Latvijā plānotas šādas novērtēšanas vizītes (Latvija ir vienā novērtēšanas grupā ar Lietuvu un Igauniju un novērtēšana notiks secīgi visās trijās Baltijas valstīs):
· jūras robežu novērtēšana (2012.gada 6.- 12.maijs);
· gaisa robežu novērtēšana (2012.gada 1.- 7.jūlijs);
· vīzu jomas novērtēšana ģenerālkonsulātā Sanktpēterburgā, Krievijas Federācijā un vēstniecībā Minskā, Baltkrievijā (2012.gada 7.- 13.oktobris);
· datu aizsardzības novērtēšana (2012.gada 14.- 20.oktobris);
· policijas sadarbības novērtēšana (2012.gada 11.- 17.novembris);
· 2013.gadā plānota sauszemes robežu un SIS/SIRENE novērtēšana.
Laikā, kad Latvija gatavojās pievienoties Šengenas telpai un apsvēra veicamās darbības pirms novērtēšanas vizītēm, Ministru kabinets 2005.gada 05.jūlijā (sēdes protokols Nr.38 15§) noteica iekšlietu ministru par atbildīgo Latvijas pievienošanās Šengenas līgumam procesa koordinēšanā. Šajā kontekstā, 2005.gada 9.augustā ar Ministru prezidenta rīkojumu Nr. 333 tika izveidota Šengenas jautājumu koordinācijas padome (turpmāk - Padome), kuru vadīja iekšlietu ministrs un kuras sastāvā darbojas: Aizsardzības ministrijas, Ārlietu ministrijas, Tieslietu ministrijas, Satiksmes ministrijas, Veselības ministrijas, Zemkopības ministrijas, Valsts ieņēmumu dienesta un Ģenerālprokuratūras pārstāvji. Tāpat Iekšlietu ministrijā tika izveidota Šengenas uzraudzības padome, kuras darbībā piedalās visas Iekšlietu ministrijas padotības iestādes. 
Turpinot iepriekšējo kārtību, kas savu lietderību apliecināja, 2006.-2007.gadā gatavojoties pirmajai Šengenas novērtēšanai, un, lai nodrošinātu arī turpmāku efektīvu sagatavošanos un koordināciju starpinstitūciju līmenī 2012.-2013.gada novērtēšanai, Iekšlietu ministrija plāno atjaunot Padomes darbību jaunā sastāvā. 
Kā viens no Padomē izskatāmajiem jautājumiem būs 2007.gada novērtēšanā Latvijai izteikto rekomendāciju ieviešanas progress, kā arī tiks apzinātas iesaistīto institūciju kompetenču jomās identificētās nepilnības, kas var negatīvi ietekmēt Šengenas novērtēšanas procesu un diskutēt par veicamajiem pasākumiem to novēršanā.  
Š.g. 14.martā Iekšlietu ministrijā tika sasaukta atjaunotā Šengenas uzraudzības padomes sēde, kurā tika skatīti jautājumi, kas saistīti ar Iekšlietu ministrijas padotības iestāžu gatavošanos Šengenas novērtēšanai. 
Sagatavošanās procesā Iekšlietu ministrija ir identificējusi vairākas nepilnības, kas var negatīvi ietekmēt Šengenas novērtēšanas rezultātu. Nepilnību iemesli, galvenokārt, ir saistīti ar īstenoto finansējuma samazinājumu kopš 2008.gada un budžeta striktas ekonomijas pasākumu sekām. Tādēļ ir nepieciešams veikt uzlabojumus, kas prasīs papildus finanšu līdzekļus Iekšlietu ministrijai un tās padotības iestādēm. 
Kā būtiskākās nepilnības ir identificētas: 
Robežuzraudzības tehnisko līdzekļu stāvoklis uz ārējās sauszemes robežas – no 53 dažāda tipa dienas un nakts novērošanas kamerām nefunkcionē 14 kameras, no 279 klātbūtnes uztveršanas sistēmām nefunkcionē 64 sensori, un no 10 mobilajiem novērošanas kompleksiem (mikroautobuss, kurš aprīkots ar dienas/ nakts video novērošanas kameru, ieraksta iekārtu, datortehniku u.c.) nefunkcionē 3.
Robežuzraudzības tehnisko līdzekļu stāvoklis uz jūras robežas – no 24 dažāda tipa video novērošanas kamerām nefunkcionē 4 kameras un no 3 mobilajiem novērošanas kompleksiem (mikroautobuss, kurš aprīkots ar dienas/ nakts video novērošanas kameru, ieraksta iekārtu, datortehniku u.c.) nefunkcionē 1.
Valsts robežsardzes videonovērošanas un tehniskās uzraudzības sistēmu darbības nodrošināšanai (izņemot mobilos novērošanas kompleksus, kuriem būtu nepieciešams papildus finansējums) 2012.gadā būtu nepieciešami Ls 345 675, no kuriem piešķirti Ls 135 000. 
Lai nodrošinātu videonovērošanas uzraudzības sistēmas remontu, pilnvērtīgu apkalpošanu un pilnveidošanu, Valsts robežsardzei kopā 2013.gadā un turpmāk ik gadu ir nepieciešami finanšu līdzekļi Ls 317 473 apmērā, attiecīgi uz „zaļās” robežas - Ls 124 383 un „jūras” robežas - Ls 193 090 (Iekšlietu ministrija par to informējusi Finanšu ministriju, ierosinot palielināt bāzes izdevumus).
No 141 darbstacijas (tajā skaitā mobilās) datorizētās pārbaudes veikšanai informācijas sistēmās un datu bāzēs ir jānomaina 102.
Valsts policijas datortehnikas aprīkojuma stāvoklis –datortehnikas darbības periodam, līdzīgi kā citās ES valstīs, nevajadzētu pārsniegt 3 gadus, pēc kā datortehnikas uzturēšana ievērojami sadārdzinās, kā arī tās veiktspēja kļūst nepietiekoša modernizēto informācijas sistēmu izmantošanai. Neskatoties uz to, 75% no aptuveni 4 900 Valsts policijas struktūrvienībās lietošanā esošiem datorkomplektiem (datori un monitori t.s. tie, kas iegādāti 2007. gadā tieši Šengenas informācijas sistēmas izmantošanai) ir vecāki par 5 gadiem. Lai garantētu stabilu, drošu un nepārtrauktu darbu ar ES un Latvijas mēroga informācijas sistēmām, tai skaitā Šengenas Informācijas Sistēmu (SIS), minētā datortehnika ir steidzami jānomaina. Novecojušās datortehnikas nomaiņas izmaksas varētu būt aptuveni Ls 1 378 125, pieņemot, ka viena datorkomplekta cena ir ap 375 Ls, un kopā jānomaina ir 3675 datorkomplekti. 
Ir nepieciešams veikt Iekšlietu ministrijas radio komunikāciju sistēmu modernizāciju, pārejot uz ciparu (digitālajām) sistēmām, jo šādas sistēmas izmantošanu tiesībaizsardzības iestādēm pārrobežu sadarbībā pieprasa Šengenas acquis. Šis bija trūkums, kas tika identificēts jau pirmajā novērtēšanā. Izmaksas, kas nepieciešamas šim pasākumam varētu būt līdz Ls 10,225 miljoni (jautājums izskatīts Ministru kabineta 2012.gada 20.marta sēdē). 
Turklāt, lai nodrošinātu policijas patruļu transportlīdzekļos adekvātu un efektīvu SIS datu apstrādi, ir nepieciešams modernizēt šajos transportlīdzekļos uzstādīto MobApp. Izmaksas jaunas MobApp programmatūras izstrādei un uzstādīšanai ap 166 transportlīdzekļos varētu būt līdz Ls 3 500. 
Papildus tehniskā nodrošinājuma jautājumiem, ir identificēti arī tiesību aktu pilnveidošanas jautājumi, kur nepieciešams veikt uzlabojumus, piemēram:
Esošā kārtība, kādā Latvija piemēro Šengenas konvencijas 45.pantu, kas paredz pienākumu viesnīcu nozares uzņēmējiem veikt tūristu veidlapu aizpildīšanu, glabāšanu un nodošanu tiesībaizsardzības iestādēm, nav piemērota pašreizējai (pieaugošai) tūrisma plūsmai Latvijā. Proti, spēkā esošie Ministru kabineta 2007.gada 3.aprīļa noteikumi Nr.226 „ Noteikumi par ārzemnieka deklarācijas veidlapas aizpildīšanas, glabāšanas un nodošanas kārtību” nenodrošina efektīvu un atbilstošu informācijas apmaiņu starp tūristu mītnēm un tiesībaizsardzības iestādēm. Tādēļ, lai novērstu apdraudējumus, veiktu tiesvedību krimināllietās vai noskaidrotu pazudušo vai nelaimes gadījumos cietušo personu likteni, kā to paredz Šengenas konvencija, ir nepieciešams uzlabot šo kārtību. Pēc citu ES dalībvalstu pieredzes apzināšanas, Iekšlietu ministrija sagatavos atbilstošus priekšlikumus. 

Informatīvajam ziņojumam pamatojoties uz Informācijas atklātības likuma 5.panta otrās daļas 2.punktu noteikts ierobežotas pieejamības informācijas statuss.

